महान खिलाड़ियों की जमात में शामिल होंगे कुक : वॉन  
इंग्लिश क्रिकेट टीम के पूर्व कप्तान माइकल वॉन मानते हैं कि मौजूदा टीम के सलामी बल्लेबाज एलिस्टर कुक का करियर शानदार रूप ले सकता है।
इंग्लिश क्रिकेट टीम के पूर्व कप्तान माइकल वॉन मानते हैं कि मौजूदा टीम के सलामी बल्लेबाज एलिस्टर कुक का करियर शानदार रूप ले सकता है। कुक ने एजबेस्टन में खेले गए तीसरे टेस्ट मैच में भारत के खिलाफ 294 रनों की पारी खेली थी। टेस्ट मैचों में यह उनका 19वां शतक है। कुक ने अब तक 71 टेस्ट खेले हैं।  कुक ने अब तक कुल 5834 रन बटोरे हैं और वह इंग्लैंड के लिए टेस्ट मैचों में सर्वाधिक रन बनाने वाले बल्लेबाजों की सूची में 13वें स्थान पर हैं। कुक इंग्लैंड के लिए सबसे अधिक शतक लगाने वाले ज्यौफ बायकॉट, कोलिन काउंड्रे और वॉली हेमंड से तीन शतक पीछे हैं।  वॉन ने कुक की तारीफ करते हुए कहा, मैं कुक को ज्यादा दबाव में नहीं डालना चाहता, लेकिन मेरे हिसाब से वह टेस्ट मैचों में 10,000 रन और 35 शतक पूरा करने की काबिलियत रखते हैं। कुछ समय बाद जब एंड्रयू स्ट्रॉस टेस्ट मैचों से संन्यास ले लेंगे तब कुक को ही टेस्ट टीम की कमान मिलेगी। उनका करियर शानदार रूप ले सकता है। वह एक बेहतरीन खिलाड़ी हैं। उनके अंदर रनों की भूख है और साथ ही वह बहुत दृढ़संकल्प वाले इंसान हैं।